Norman Fucking Rockwell!
Norman Fucking Rockwell! (dar trumpinama kaip tiesiog NFR) – šeštasis amerikiečių atlikėjos ir dainų autorės Lana Del Rey studijinis albumas, išleistas 2019 m. rugpjūčio 30 d. Jam pristatyti išleisti penki singlai: „Mariners Apartment Complex“, „Venice Bitch“, „Hope Is a Dangerous Thing for a Woman Like Me to Have – but I Have It“, „Doin' Time“ ir „The Greatest“. Albumas susilaukė didžiulio kritikų pripažinimo ir buvo komerciškai sėkmingas visame pasaulyje. Per pirmąją savaitę JAV parduota per 104 tūkstančiai kopijų ir jis debiutavo trečiojoje „Billboard 200“ reitingo vietoje, tapdamas šeštuoju atlikėjos įrašu, patekusiu į reitingo dešimtuką., „Norman Fucking Rockwell!“ taip pat pasiekė aukštas daugelio kitų šalių reitingų vietas, tarp jų – ir pirmąją UK Albums Chart bei aštuntąją Lietuvoje. 2024 m. sausio mėnesio duomenimis, JAV parduota per milijoną įrašo kopijų ir jis tapęs platininiu. 2020 m. vykusiuose „Grammy“ apdovanojimuose albumas nominuotas metų albumo kategorijoje, o daina „Norman Fucking Rockwell“ – metų dainos. Laikraštis „The Guardian“ ir tinklaraištis „Pitchfork“ įrašui skyrė pirmąsias vietas savo 2019–ųjų geriausių albumų sąrašuose, o žurnalas „Rolling Stone“ albumui skyrė 321–ąją vietą savo visų laikų geriausių albumų sąraše.